”Follaa iigeessä ja voit saada kesätyön” – näin nuorten kesätyöllistymistä edistetään Keravalla - Kerava | HS.fi
”Follaa iigeessä ja voit saada kesätyön” – näin nuorten kesätyöllistymistä edistetään Keravalla
Keski-Uudenmaan nuorisovaltuustot loivat somekampanjan, jotta mahdollisimman moni nuori saisi kesätöitä. Keravalla myös kaupunki työllistää nuoria ja tarjoaa kesätyöseteleitä.
Keravan nuorisovaltuustoon kuuluva Wilhelm Rajala sanoo, että kesätyö on nuorelle tärkeä paitsi kokemuksen myös oman rahan takia. Nyt nuoria pyritään auttamaan saamaan kesätöitä somekampanjan avulla. (KUVA: Mia Rouvinen / HS)
Keski-Uudenmaan nuorisovaltuustot ovat käynnistäneet #töihin-kampanjan, joka kannustaa nuoria kesätyönhakuun yhdessä työnantajien kanssa. Kampanjaa varten Instagramiin on perustettu yhteinen Töihin jo tänään -tili (@toihinjotanaan).
Keravan nuorisovaltuuston ääniharavan Wilhelm Rajalanhttps://www.hs.fi/haku/?query=wilhelm+rajalan, 14, mukaan ideana on saada mahdollisimman monelle nuorelle kesätöitä.
”Jos olet nuori, niin follaa igeessä @toihinjotanaan ja voit saada jopa kesätyön”, Rajala markkinoi kampanjaa sosiaalisessa mediassa.
Hänen mukaansa kaikilla nuorilla ei ole oikein tietoa, miten hakea kesätöitä, ja toisaalta pienten yritysten voi olla vaikea saada ääntään kuuluviin. Näihin molempiin pyritään vaikuttamaan nyt lanseeratulla, poliittisista puolueista riippumattomalla kampanjalla.
Homma toimii niin, että kesätöitä nuorille tarjoava yrittäjä laittaa kampanjan Instagram-tilille yksityisviestin, jossa kertoo tarjoamistaan työmahdollisuuksista. Samalla yritys antaa luvan mainostaa työpaikkojaan kampanjan somekanavissa.
Nuorille Instagram on arjessa tuttu media ja luonteva paikka käydä keskustelua. Siksi kampanjasta kerrottiin heti myös Keski-Uudenmaan nuorisovaltuustojen omilla Instagram-tileillä.
Pelkästään seuraajien ja työnantajien yhteydenottojen odotteluun kampanjaa ei ole jätetty.
”Esimerkiksi minä olen ollut yhteydessä jo joihinkin Keravan ja Tuusulan yrityksiin. Meillä on mukana jo kolme työnantajaa”, Rajala kertoo.
Wilhelm Rajala on jo hakenut kesätöitä ja pitää töiden saamista nuorille tärkeänä asiana.
”Työkokemus auttaa myöhemmin muidenkin töiden hakemista. Kun saa töitä, voi säästää tai on varaa ostaa omia asioita. Jos tavallisessa työssäkäyvässä perheessä on vaikka kolme lasta, niin vanhemmilla ei välttämättä ole rahaa esimerkiksi mopoon tai mopokorttiin.”
Tänä vuonna 15 vuotta täyttävä Rajala on jo suunnitellut, miten käyttää rahat, jos saa kesätöitä.
”Luultavasti pistän palkan säästöön tai sijoitan mopoon.”
Nuorisovaltuustojen #töihin-kampanjan kohtaamispaikka on nuorille tuttu Instagram. (KUVA: Mia Rouvinen / HS)
Keravan kaupunki tukee nuorten kesätyöllistymistä tänä vuonna kahdella tapaa: työllistämistä tukevilla seteleillä ja tarjoamalla 9.-luokkalaisille kesätöitä kaupungin palveluista.
Kuukauden kestäviä avustavia kesäpestejä on yhdeksäsluokkalaisille eli 16–17-vuotiaille tarjolla esimerkiksi viheralueiden hoidossa, kirjastossa ja puhtaanapidossa.
”Puhtaanapidossa tehdään esimerkiksi koulujen vuosisiivouksia. Töitä on myös päivähoidossa, vanhustenhoidossa ja maauimalassa”, Keravan elinvoimajohtaja Mira Keitaanranta https://www.hs.fi/haku/?query=mira+keitaanrantaluettelee vaihtoehtoja.
Yhdeksäsluokkalaiset voivat hakea kaupungille kesätöihin helmikuun loppuun saakka. Hakijoiden joukosta arvotaan haastatteluun 180 nuorta, joista sata saa kuukaudeksi kesäksi.
Kaupunginhallituksen tiistaisen päätöksen mukaan työnantajille on jaossa tänä vuonna viisikymmentä 400 euron arvoista kesätyöseteliä.
Seteli on tarkoitettu yrityksille, yhdistyksille ja säätiöille. Yksityistalouksille tai valtiolle seteliä ei myönnetä. Yhdellä kesätyösetelillä voi työllistää yhden 16–29-vuotiaan keravalaisnuoren touko–elokuussa.
Setelin myöntäminen edellyttää, että työnantajana tekee nuoren kanssa vähintään kuukauden mittaisen työsopimuksen, jossa työaika on vähintään 20 tuntia viikossa. Työssä pitää noudattaa alan työehtosopimusta.
Keravan kaupunki varasi viimekin vuonna rahaa 50 kesätyöseteliä varten, mutta vain 40 yritystä tarttui kaupungin maksamaan tukeen. Keitaanranta arvelee, ettei osa yrityksistä hae sitä.
Kesäseteli myönnetään hakemusten saapumisjärjestyksessä, ja tuki maksetaan vasta työllistämisjakson päätyttyä.